**Sovellusprojekti Moveo, 1. palaveri**

Paikka: Agora, kokoushuone C431.1

Aika: Maanantai 4.2.2019 klo 14:20 – 15.45

**Läsnä**

Projektiryhmä

Puumala Petra, puheenjohtaja

Moisio Tuomas

Nykänen Visa

Lappalainen Karoliina, sihteeri

Tilaajan edustajat

Heikinaro-Johansson Pilvikki

Lyyra Nelli

Ohjaajat

Santanen Jukka-Pekka

**Pöytäkirja**

Laadittu: 5.2.2019

Muokattu: 7.2.2019

**1. Palaverin avaus**

Puumala esitti itseään palaverin puheenjohtajaksi ja Lappalaista sihteeriksi. Ehdotus hyväksyttiin ja puheenjohtaja Puumala avasi palaverin.

**2. Laillisuus ja päätösvaltaisuus**

Viitaten aiempien Sovellusprojektien käytänteisiin Santanen esitti, että palaveri katsotaan lailliseksi, jos projektiin osallistuvat saavat esityslistan vähintään vuorokautta ennen palaveria. Palaveri on päätösvaltainen, kun palaverissa on paikalla vähintään yksi projektiryhmän edustajista, vähintään yksi tilaajan edustaja sekä vastaava ohjaaja.

**Päätökset:**

* Palaveri on laillinen, kun kaikki projektiin osallistuvat ovat saaneet esityslistan vähintään vuorokautta ennen palaveria.
* Palaveri on päätösvaltainen, kun paikalla on vähintään yksi projektiryhmän jäsen, tilaajan edustaja sekä sovellusprojektin vastaava ohjaaja.
* Palaveri todettiin lailliseksi ja päätösvaltaiseksi.

**3. Esityslistan hyväksyminen**

Esityslista hyväksyttiin ilman muutoksia.

**4. Osallistujien esittäytyminen**

Projektiryhmän jäsenet esittelivät itsensä.

Petra Puumala on tietotekniikan toisen vuoden maisterivaiheen opiskelija. Hän on aikaisemmalta koulutukseltaan farmaseutti, ja hän työskenteli farmaseutin töissä kolme vuotta. Hän toimi töissään verkkokauppavastaavana. Hänen harrastuksiinsa kuuluu liikunta.

Tuomas Moisio on tietotekniikan toisen vuoden maisterivaiheen opiskelija. Hän suoritti tietotekniikan kandidaatin tutkinnon Jyväskylän yliopistossa. Hän harrastaa monipuolisesti liikuntaa.

Karoliina Lappalainen on tietotekniikan toisen vuoden maisterivaiheen opiskelija. Hän on aikaisemmalta koulutukseltaan tradenomi. Hänen harrastuksiinsa kuuluu liikunta.

Visa Nykänen on tietotekniikan maisterivaiheen opiskelija. Hän on suorittanut tietotekniikan kandidaatin tutkinnon Jyväskylän yliopistossa. Hän harrastaa kuntosalia ja kitaran soittamista.

Nelli Lyyra on tutkijatohtori. Hän oli mukana Moveatis-projektissa. Hän on valmistunut liikunnan opettajaksi, jonka jälkeen hän siirtyi Jyväskylän yliopistolle tutkijaksi.

Pilvikki Heikinaro-Johansson on liikuntapedagogiikan professori.

Jukka-Pekka Santanen on ohjelmistotekniikan lehtori. Hän vetää kevätlukukaudella sovellusprojekteja, ja syyslukukaudella ohjelmistotestauksen kurssia. Hän harrastaa jääkiekkoa ja sulkapalloa.

**5. Tilaajan organisaatio ja toiminnan esittely**

Tilaajana on Jyväskylän yliopiston liikuntatieteellinen tiedekunta. Jyväskylän yliopisto kouluttaa ainoana suomessa liikunnanopettajia.

**6. Aihe, taustoja ja kokonaistavoitteita**

Heikinaro-Johansson kertoi, miten 1970-luvulla kiinnostuttiin opetustilanteiden arvioinnista. Tuolloin tietokoneita ei vielä käytetty, ja paperikaavakkeisiin perustuva menetelmä oli työläs.

Nykyään Jyväskylän yliopistossa liikuntatieteellisen tiedekunnan liikuntakasvatuksen pääainetta opettajaksi opiskelevien harjoittamia opetustilanteita videoidaan ja opiskelijat itse analysoivat tilanteen videolta tilanteen päätyttyä. Videot tallennetaan Moniviestimeen. Tällä hetkellä käytössä oleva analysointisovellus on Moveatis-sovellus. Opiskelijat katsovat tietokoneluokassa tietokoneelta videon ja käyttävät Moveatis-sovellusta samaan aikaan. Lyyra kertoi, että sovelluksessa on määritelty erilaisia kategorioita oppilaiden toiminnalle, ja opiskelijat luokittelevat näiden avulla tilanteessa suoritetut toiminnot. Sovelluksessa voi valita useamman kategorian samaan aikaan. Sovellus mittaa sekä tapahtuman kestoa, että montako kertaa tapahtuma on ilmennyt. Moveatis on toiminut Lyyran mielestä hyvin.

Analysointiin käytetään myös Excel-kaavaketta, jolla analysoidaan opettajien   
oppilaille antamien sanallisten palautteiden luonnetta. Opiskelijoilla on käytössä myös Pedanet, joka on digitaalinen oppimisympäristö. Pedanetissä opiskelijat voivat analysoida opetustilanteita esimerkiksi itsearvioinnin ja vertaisarvioinnin kautta.

Tilaajan toiveena on lisäosa Moveatis-sovellukseen, joka siirtää Excel-kaavakkeen samaan sovellukseen Moveatiksen kanssa. Tavoitteena on käyttäjäystävällinen ohjelmisto, jolla opettaja voi luokitella ja saada yhteenvedon opetustilanteissa annetuista palautteista. Sovelluksessa analysoidaan palautteenantoa. Analyysin perusteella opettaja voi tarvittaessa kehittää omaa opetuskäyttäytymistään.

Tavoitteena on myös kehittää Moveatis-sovellusta. Tavoitteena on upottaa tai linkittää Moniviestimestä videot Moveatis-sovellukseen. Tällöin opiskelijat voivat katsoa videon ja analysoida opetustilanteen samassa sovelluksessa. Tilaaja ehdotti myös puheentunnistuksen lisäämisen Moveatikseen, mutta ryhmän kokemukset puheentunnistuksesta ovat huonoja. Heikinaro-Johansson kertoi myös huomion, että puheentunnistus ei erota palautetta muusta keskustelusta. Projektiryhmä jää miettimään onnistuuko puheentunnistus Moveatikseen. Heikinaro-Johansson kertoi sovellusta käytettävän tutkimuksessa ja opetuksessa.

**7. Käyttäjien tarpeita ja projektin tavoitteita**

Lyyra korosti, että käyttäjän tulisi voida määrittää itse kategoriat, joilla palautteenantoa luokitellaan. Tämä ominaisuus on nykyisessäkin ohjelmistossa. Käyttäjän tulee pystyä myös valitsemaan, haluaako hän kirjata sanallista palautteita. Sovellus tulee kehittää niin, että se skaalautuu eri laitetyypeille. Tilaaja haluaa myös yhteenvetotiedon eri luokkien vastauksista. Projektiryhmä jää miettimään yhteenvetotiedon esitystapaa.

Lyyra totesi nykyisen ohjelmiston ongelmaksi sen, että Moveatis näyttää observoinnin yhteenvedon CSV-tiedostossa millisekunteina. Yhteenvetotieto on mahdollista lähettää sähköpostiin, mutta sähköpostiyhteenveto on vaikealukuinen. Lyyra piti tärkeänä, että tieto saataisiin ulos sellaisessa muodossa, jota käyttäjä voisi lukea helpommin.

Sovellusta käytetään pääsääntöisesti tietokoneella, mutta sovelluksen tulisi skaalautua myös muille laitteille. Lyyra totesi nykyisen käytännön videoiden tallentamiseen ja katsomiseen Moniviestimen kautta toimivaksi, mutta projektiryhmä selvittää videoiden upotus- tai linkitysmahdollisuuden Moveatikseen. Tällöin observointi ja videon katsominen alkaisi pyöriä samaan aikaan. Santanen ehdotti, että kehitettävässä sovelluksessa olisi toiminto, joka mahdollistaisi siirtymisen siihen kohtaan videota, jossa luokiteltu tapahtuma kirjattiin.

**Päätökset**

* Moveo siirtää Excel-tiedostona olevan analysointitoiminnallisuuden Moveatikseen.
* Moveatikseen toteutetaan toiminnallisuus, jolla voidaan siirtää videot Moniveistimestä. Vaihtoehtoisesti observointitoiminnallisuuteen lisätään linkki, jonka kautta päästään siirtymään siihen kohtaan videota, jossa tapahtuma kirjattiin. Nämä eivät ole ensisijaisia kehityskohteita.

**8. Mahdollisia toteutusratkaisuja**

Puumala totesi, että projektiryhmä on miettinyt mahdollisia toteutusratkaisuja analysointikaavakkeen toteutukseen. Puumala kertoi ryhmän miettineen luokkien valintaan liukusäädintä. Santanen kehotti toisenlaiseen ratkaisuun, jolloin Moisio ehdotti toggle buttonin käyttöä. Ryhmä jää miettimään toteutusratkaisuja, ja palaa asiaan seuraavassa palaverissa.

Moveo käyttää samoja työkaluja kuin Moveatis-projektiryhmä. Santanen pyrkii saamaan Moveatis-ryhmän jäsenen perehdyttämään Moveo-projektiryhmän Moveatiksen kehitykseen ja käyttöön.

**9. Aikataulu ja prosessimalli**

Puumala totesi, että projektiryhmän jäsenet pyrkivät saamaan sovelluksen valmiiksi mahdollisimman nopeasti, sillä osalla ryhmän jäsenistä alkaa kesätyöt ja muut velvoitteet kesäkuun alusta. Puumala ehdotti projektin päättymisen takarajaksi toukokuun loppua.

Santanen ehdotti prosessimalliksi ketterää menetelmää. Projektiryhmä jäi miettimään asiaa.

**Päätökset**

* Projektin päättymisen tavoitepisteeksi asetettiin toukokuun loppu.

**10. Sopimukset, lisenssit ja projektimaksu**

Puumala tiedusteli, miten sopimukset, lisenssit ja projektimaksu sovitaan. Santanen vastasi, että projekti laskutetaan projektin valmistuttua. Santanen jakoi myös Moveatis-projektin lisenssisopimuksen, johon projektin jäsenet tutustuvat. Sopimukseen palataan seuraavassa palaverissa.

**11. Käytänteet**

Käytänteistä sovitaan seuraavassa palaverissa.

**12. Projektin nimi ja tilat sekä jäsenten yhteystiedot**

Puumala kertoi projektiryhmän miettineen projektin nimeksi Moveota. Tämä sopi kaikille palaveriin osallistuville.

Jäsenten nimet ja yhteystiedot pitivät paikkansa. Santanen mietti, tarvitseeko projektiryhmä työhuoneeseen puhelimen, mutta projektiryhmän jäsenet eivät pitäneet sitä tarpeellisena. Santanen lupasi perustaa projektille kaksi sähköpostilistaa.

**Päätökset**

* Projektin nimeksi hyväksyttiin Moveo.

**13. Projektipäällikön ja varapäällikön valinta**

Puumala ehdotti, että projektipäälliköksi tulee Karoliina Lappalainen ja varapäälliköksi Petra Puumala. Tämä sopi kaikille.

**Päätökset**

* Karoliina Lappalainen valittiin projektipäälliköksi.
* Petra Puumala valittiin varaprojektipäälliköksi.

**14. Muut esille tulevat asiat**

Lyyra toi esille, että projektiryhmän tulee tehdä lisäosa sekä suomeksi että englanniksi.

**15. Läsnäolijoille sovitut toimenpiteet**

Läsnäolijoille sovittiin seuraavat toimenpiteet.

Pilvikki Heikinaro-Johansson

* Toimittaa projektin jäsenille kohdassa 5 esitetyn esitysgrafiikan.

Nelli Lyyra:

* Hankkii ryhmän jäsenille oikeudet Moveatikseen.

Santanen Jukka-Pekka

* Perustaa sähköpostilistan Moveo-projektille.
* Santanen yrittää saada Moveatis-projektin kehittäjän Moveo-projektin ohjaajaksi.

Projektiryhmä

* Laittaa moniviestimeen sähköpostin videon liittämisestä Moveatikseen
* Käyttöliittymän alustava suunnittelu.
* Lisenssisitoumukseen tutustuminen ja projektin lisenssisitoumusluonnoksen laatiminen seuraavaan palaveriin.

**16. Seuraavan palaverin aika ja paikka**

Santanen ehdotti, että Moveo-projekti tapaisi alkuun kerran viikossa. Seuraava palaveri sovittiin maanantaille 11.2.2019 klo 14.15. Lappalainen varaa Agoralta kokoushuoneen C418.1.

**Päätökset**

* Seuraava palaveri pidetään maanantaina 11.2.2019 klo 14.15 kokoushuoneessa C418.1.

**17. Kokouksen päättäminen**

Puheenjohtaja päätti palaverin.

**Käsitellyt ja jaetut materiaalit**

Santanen jakoi tilaajan edustajille paperilla projektiorganisaation jäsenten sähköpostiosoitteet ja puhelinnumerot. Palaverin osallistujille Santanen jakoi paperilla Moveatis-sovellusprojektin käyttämän lisenssisitoumuksen mallina lisenssisitoumuksesta. Tilaajan edustaja antoi projektiryhmän käyttöön kirjallisen version vanhasta analysointilomakkeesta. Tilaajan edustaja esitteli myös tuettavaa toimintaa ja nykyisiä toimintatapoja esitysgrafiikan, Moveatis-sovelluksen ja Pedanetin avulla.